CELEX: 32015L1955
Language: mt
Date: 2015-10-29 00:00:00
Title: Direttiva ta' Implimentazzjoni tal-Kummissjoni (UE) 2015/1955 tad-29 ta' Ottubru 2015 li temenda l-Annessi I u II tad-Direttiva tal-Kunsill 66/402/KEE dwar il-marketing taż-żerriegħa tal-ġwież (Test b'rilevanza għaż-ŻEE)

30.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 284/142
            
         DIRETTIVA TA' IMPLIMENTAZZJONI TAL-KUMMISSJONI (UE) 2015/1955
   tad-29 ta' Ottubru 2015
   li temenda l-Annessi I u II tad-Direttiva tal-Kunsill 66/402/KEE dwar il-marketing taż-żerriegħa tal-ġwież
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 66/402/KEE tal-14 ta' Ġunju 1966 dwar il-marketing taż-żerriegħa tal-ġwież (1), u b'mod partikolari l-Artikolu 21b tagħha,
   Billi:
   
               (1)
            
            
               Dawn l-aħħar snin numru dejjem jiżdied ta' varjetajiet ibridi tax-xgħir prodott permezz tat-teknika ta' sterilità ċitoplażmika maskili ġew elenkati fil-Katalogu Komuni ta' Varjetajiet ta' Speċi ta' Pjanti Agrikoli skont l-Artikolu 17 tad-Direttiva 2002/53/KE (2).
            
         
               (2)
            
            
               L-isterilità ċitoplażmika maskili (Cytoplasmic male sterility — CMS) ġiet aċċettata mad-dinja kollha bħala teknika ta' tgħammir għall-produzzjoni ta' varjetajiet ibridi ta' xgħir. Din tinkludi sistema ġenetika li tokkorri b'mod naturali ta' fiċ-ċitoplażma tal-pjanti. Is-sistema ġenetika tista' tiġi introdotta fil-pjanti permezz tal-inkroċjar. Abbażi ta' dik it-teknika, id-diversità ġenetika ta' żewġ linji ta' ġenituri jew aktar jistgħu jiġu kkombinati. Għalhekk il-prestazzjoni ta' dawk il-varjetajiet, f'oqsma bħalma huma r-reżistenza għall-mard u r-rendiment, jistgħu jittejbu. Fid-dawl ta' dak l-iżvilupp tekniku huwa xieraq li jiġu stabbiliti kundizzjonijiet speċifiċi ta' varjetajiet ibridi ta' xgħir.
            
         
               (3)
            
            
               Jekk jiġi kkunsidrat ix-xebh tekniku mal-produzzjoni ta' żrieragħ tal-ibridi tas-segala u l-ħtiġijiet tal-utenti taż-żerriegħa tal-ibridi ta' xgħir, huwa xieraq li jiġu stabbiliti kundizzjonijiet għal dik iż-żerriegħa simili għall-kundizzjonijiet li japplikaw għal żrieragħ tal-ibridi tas-segala.
            
         
               (4)
            
            
               L-esperjenza wriet li s-sistema ta' produzzjoni b'taħlita speċifika ta' fil-qasam, flimkien mar-riskji marbutin mat-temp matul il-perjodu meta joħroġu l-fjuri, jeħtiġilha tnaqqis fl-istandard ta' purità varjetali għal 85 %, fil-każ li tiġi applikata t-teknika tas-CMS, biex tkun tista' ssir produzzjoni stabbli taż-żerriegħa f'kundizzjonijiet anqas favorevoli tat-temp. Għaldaqstant huwa xieraq li jkun permess livell aktar baxx ta' purità varjetali minn dak meħtieġ għal ibridi oħra.
            
         
               (5)
            
            
               L-Annessi I u II tad-Direttiva 66/402/KEE għandhom għalhekk jiġu emendati skont dan.
            
         
               (6)
            
            
               Il-miżuri previsti f'din id-Direttiva huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DIRETTIVA:
   Artikolu 1
   Emendi għad-Direttiva 66/402/KEE
   L-Annessi I u II tad-Direttiva 66/402/KEE huma emendati skont l-Anness ta' din id-Direttiva.
   Artikolu 2
   Traspożizzjoni
   1.   L-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma' din id-Direttiva, sa mhux aktar tard mit-30 ta' Ġunju 2016. Għandhom jikkomunikaw minnufih it-test ta' dawk id-dispożizzjonijiet lill-Kummissjoni.
   Huma għandhom japplikaw dawn id-dispożizzjonijiet mill-1 ta' Lulju 2016.
   Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikunu akkumpanjati mit-tali referenza waqt il-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir tali referenza.
   2.   L-Istati Membri għandhom jikkomunikaw lill-Kummissjoni it-test tad-dispożizzjonijiet prinċipali tal-liġi nazzjonali li huma jadottaw fil-qasam kopert minn din id-Direttiva.
   Artikolu 3
   Dħul fis-seħħ
   Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Artikolu 4
   Id-destinatarji
   Din id-Direttiva hija indirizzata lill-Istati Membri.
   
      Magħmul fi Brussell, id-29 ta' Ottubru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU 125, 11.7.1966, p. 2309.
   
      (2)  Id-Direttiva tal-Kunsill 2002/53/KE dwar il-varjetajiet komuni ta' katalgi ta' speċi ta' pjanti agrikoli (ĠU L 193, 20.7.2002, p. 1).
   
      ANNESS
      L-Annessi I u II tad-Direttiva 66/402/KEE huma emendati kif ġej:
      
                  (1)
               
               
                  L-Anness I huwa emendat kif ġej:
                  
                              (a)
                           
                           
                              L-ewwel sentenza tal-punt 5 tinbidel b'dan li ġej: “Uċuħ tar-raba' biex jipproduċu ż-żerriegħa ċċertifikata ta' ibridi ta' Avena nuda, Avena sativa, Avena strigosa, Oryza sativa, Triticum aestivum, Triticum durum, Triticum spelta u xTriticosecale li ddakkar lilha nfisha u uċuħ tar-raba' biex jipproduċu ż-żerriegħa ċċertifikata ta' ibridi ta' Hordeum vulgare permezz ta' teknika li mhix l-Isterilità Maskili Ċitoplażmika (Cytoplasmic Male Sterility — CMS)”.
                           
                        
                              (b)
                           
                           
                              Il-punt li ġej għandu jiddaħħal wara l-punt 5:
                              
                                          “5a.
                                       
                                       
                                          Uċuħ tar-raba' biex jipproduċu żerriegħa bażika u żerrieġħa ċċertifikata ta' ibridi ta' Hordeum vulgare permezz tat-teknika CMS:
                                          
                                                      (a)
                                                   
                                                   
                                                      Il-wiċċ tar-raba' għandu jikkonforma mal-istandards li ġejjin rigward id-distanzi mis-sorsi ta' trab tad-dakra fil-qrib li jista' jirriżulta f'dakkir barrani mhux mixtieq:
                                                      
                                                                  Wiċċ tar-raba'
                                                               
                                                               
                                                                  Distanza minima
                                                               
                                                            
                                                                  Għall-produzzjoni ta' żerriegħa bażika
                                                               
                                                               
                                                                  100 m
                                                               
                                                            
                                                                  Għall-produzzjoni ta' żerriegħa ċċertifikata
                                                               
                                                               
                                                                  50 m
                                                               
                                                            
                                                
                                                      (b)
                                                   
                                                   
                                                      Il-wiċċ tar-raba' għandu jkollu biżżejjed identità u purità varjetali fir-rigward tal-karatteristiċi tal-komponenti.
                                                      B'mod partikolari, il-prodott għandu jikkonforma mal-istandards li ġejjin:
                                                      
                                                                  (i)
                                                               
                                                               
                                                                  Il-perċentwal tal-għadd ta' pjanti li mhumiex veraċi għat-tip b'mod ovvju ma għandux jaqbeż:
                                                                  
                                                                              —
                                                                           
                                                                           
                                                                              għall-uċuħ tar-raba' użati għall-produzzjoni ta' żerriegħa bażika, 0,1 % għal-linja taż-żamma u tar-radd lura, u 0,2 % għas-CMS tal-komponent femminili,
                                                                           
                                                                        
                                                                              —
                                                                           
                                                                           
                                                                              għall-uċuħ tar-raba' użati għall-produzzjoni ta' żerriegħa bażika, 0,3 % għall-manutenzjoni u s-CMS tal-komponent femminili, u 0,5 % f'każ li s-CMS tal-komponent femminili huwa ibridu waħdieni.
                                                                           
                                                                        
                                                            
                                                                  (ii)
                                                               
                                                               
                                                                  Il-livell ta' sterilità maskili tal-komponenti femminili għandu jkun mill-inqas:
                                                                  
                                                                              —
                                                                           
                                                                           
                                                                              99,7 % għal uċuħ tar-raba' użati għall-produzzjoni ta' żerriegħa bażika,
                                                                           
                                                                        
                                                                              —
                                                                           
                                                                           
                                                                              99,5 % għal uċuħ tar-raba' użati għall-produzzjoni ta' żerriegħa ċċertifikata,
                                                                           
                                                                        
                                                            
                                                                  (iii)
                                                               
                                                               
                                                                  Ir-rekwiżiti tal-punti (i) u (ii) għandhom jiġu eżaminati b'test uffiċjali ta' wara l-kontroll.
                                                               
                                                            
                                                
                                                      (c)
                                                   
                                                   
                                                      Iż-żerriegħa ċċertifikata tista' tiġi prodotta f'kultivazzjoni mħallta ta' komponent femminili b'maskil sterili ma' komponent maskil li jreġġa' lura l-fertilità.”
                                                   
                                                
                                    
                        
            
                  (2)
               
               
                  L-Anness II huwa emendat kif ġej:
                  
                              (a)
                           
                           
                              Il-punt 1.C jinbidel b'dan li ġej:
                              “C.   L-ibridi ta' Avena nuda, Avena sativa, Avena strigosa, Hordeum vulgare, Oryza sativa, Triticum aestivum, Triticum durum, Triticum spelta, u xTriticosecale li ddakkar lilha nfisha.
                              
                              Il-purità varjetali minima taż-żerriegħa tal-kategorija taż-żerriegħa ċċertifikata għandha tkun 90 %.
                              Fil-każ ta' Hordeum vulgare prodott permezz ta' CMS, din għandha tkun 85 %. Impuritajiet oħra li ma jroddux lura m'għandhomx jaqbżu t-2 %.
                              Il-purità varjetali minima għandha tiġi eżaminata waqt testijiet uffiċjali ta' kontroll fuq il-post bi proporzjon xieraq ta' kampjuni.”
                           
                        
                              (b)
                           
                           
                              It-titolu tal-punt 1.E tal-Anness II jinbidel b'dan li ġej:“E.   
                                 Ibridi ta' Secale cereale u ibridi CMS ta' Hordeum vulgare
                                 ”.